Aproximativ 30.000 de oameni aşteaptă, duminică, să le vină rândul să se închine la moaştele Sfintei Cuvioase Parascheva, în cea de-a şasea zi de pelerinaj la raclele sfinte scoase în faţa Catedralei Mitropolitane de la Iaşi, transmite corespondentul MEDIAFAX.

De vineri noaptea, numărul celor care aşteptau la rând nu a scăzut sub 30.000, uneori depăşind şi 40.000.

Pentru a ajunge la raclele cu moaştele sfinte, oamenii aşteaptă şi 16 ore şi se aşează în rânduri care depăşesc 3 kilometri.

„Am venit ieri (sâmbătă – n.r.) la 8 seara şi am stat toată noaptea, am stat şi pe scaun că am avut un scăunel la mine. Dimineaţă am primit un ceai cald şi ne-a ajutat Dumnezeu şi am ajuns. A meritat, am sufletul mai uşor acum. Este prima dată când vin. Îi mulţumesc Sfintei că ea m-a chemat aici. Am 72 de ani, am zis de multe ori că vin, am venit cu fata şi cu nepoata”, a povestit Ana, una dintre credincioasele care au reuşit, duminică, să ajungă la racle.

După 16 ore de aşteptare, o altă femeie, care a venit din Tecuci, pleacă împăcată acasă.A reuşit să ajungă să se închine.

„Am venit de la Tecuci, m-am aşezat la rând aseară la 8, am stat 16 ore aproape. Îi mulţumim Domnului că ne-a învrednicit şi am ajuns”, a femeia.

Ziua de hram a Sfintei Cuvioase Parascheva a fost sâmbătă, când slujba a fost oficiată în faţa Catedralei, de un sobor de preoţi, în frunte cu ÎPS Teofil, Mitropolitul Moldovei şi Bucovinei.